Claus Hjort Frederiksen (V), 2003-01-31:
Beslutningsforslaget går ud på, at Folketinget pålægger regeringen at fremsætte lovforslag, der giver kontanthjælpsmodetagere ret til 5 ugers ferie på samme betingelser, som gælder for modtagere af arbejdsløshedsdagpenge.
Lovforslaget skal også indeholde bestemmelser om optjening af ret til feriehjælp for kontanthjælpsmodtagere, der overgår til ordinært arbejde, efter samme regler, som gælder for modtagere af arbejdsløshedsdagpenge.
Det følger af aktivlovens § 13, at det er en betingelse
for at få kontanthjælp, at modtageren og en eventuel ægtefælle har udnyttet deres arbejdsmuligheder.
Det betyder, at en kontanthjælpsmodtager må være parat til at springe til, hvis der dukker et arbejdstilbud op; det kan være for at afløse den, der har jobbet i forvejen, i pågældendes ferie. Desuden må en kontanthjælpsmodtager give møde på arbejdsformidlingskontoret med regelmæssige mellemrum.
Kontanthjælpsmodtagere er derfor udelukket fra at foretage feriemæssige arrangementer, der forhindrer dem i at holde den
Men selv om en kontanthjælpsmodtager ikke har ret til ferie, kan pågældende sagtens opholde sig andre steder end i sit hjem, f.eks. et sommerhus eller en campingvogn her i landet.
Blot skal kommunen eller arbejdsformidlingen være orienteret om det, så de kan få fat i pågældende.
Det forholder sig anderledes, hvis kontanthjælpsmodtageren efter ferielovens regler har erhvervet ret til ferie i et tidligere beskæftigelsesforhold.
I denne situation suspenderes kontanthjælpen, når ferien holdes.
Regeringen finder, at kontanthjælpsmodtagere i højere grad har brug for hjælp til at komme ud i arbejdslivet og blive selvforsørgende frem for at få ferie.
Kontanthjælpen er principielt en korttidsydelse, og regeringens bestræbelser går ud på at smidiggøre en hurtigere indslusning på det danske arbejdsmarked.
I forvejen er der betydelige incitamentsproblemer i kontanthjælpssystemet, når man sammenligner det med lavtlønsområdet.
Mange har ikke noget økonomisk incitament til at påtage sig et arbejde på lavtlønsområdet.
Regeringens bestræbelser går ud på at udvide arbejdsstyrken med 87.000 flere i 2010 og går ikke ud på at indskrænke rådighedsforpligtelsen for over 150.000 kontanthjælpsmodtagere med op til 5 uger.
Regeringen ser ikke noget behov for at udvide rettighederne for personer, der modtager kontanthjælp, så de får mere fritid.
Jeg kan tilføje, at når der gælder andre regler for dagpengemodtagere, må det ses i lyset af, at det er en forsikringsordning.
Efter reglerne om feriedagpenge i arbejdsløshedsforsikringsloven optjener a-kasse-medlemmer under ledighedsperioder m.v. ret til ferie med dagpenge på grundlag af perioder, hvorunder der er udbetalt ydelser.
Medlemskabet af arbejdsløshedsforsikringen indebærer således, at der kan optjenes ret til ferie med dagpenge for perioder, hvor der på grund af ledighed m.v. ikke kan optjenes ret til ferie med feriegodtgørelse eller løn i et ansættelsesforhold.
Endvidere er retten til feriedagpenge betinget af, at medlemmet på ferietidspunktet ville have dagpengeret i tilfælde af ledighed.
Retten til feriedagpenge er således tæt forbundet med at være a-kasse-medlem og have dagpengeret og kan efter min opfattelse ikke sammenlignes med trangsbestemt kontanthjælp, som ydes til enhver, der ikke kan klare sig selv, herunder også personer helt uden arbejdsmarkedstilknytning.
Som forslagsstillerne også gør opmærksom på, er der en særlig ordning for personer i aktivering, hvis tid med familien jo er indskrænket i forhold til andre kontanthjælpsmodtagere.
I tilbud om aktivering bortset fra jobtræning, der har en sammenhængende varighed på 12 måneder eller mere,
skal der ud over den fastlagte aktiveringsperiode indlægges en friperiode på 1 måned, således at aktiveringen ikke overstiger 11 måneder inden for en 12 måneders periode.
Kommunen skal tilstræbe, at friperioden lægges efter aftale
med den aktiverede.
Under denne friperiode har kontanthjælpsmodtageren ret til fuld kontanthjælp og skal ikke stå til rådighed.
Den anden del af forslaget går på, at kontanthjælpsmodtagere, der får arbejde, får ret til at få udbetalt feriehjælp fra kommunen for de dage, de ikke har feriepenge selv. Jeg skal først fremhæve, at reglerne i dag giver mulighed for kontanthjælp under afholdelse af tvungen ferie
, hvis de pågældende f.eks. har været i arbejde så kort tid, at de ikke har haft mulighed for at spare op til ferien.
For det andet er der mange andre end kontanthjælpsmodtagere, der ikke har optjent betalt ferie.
Dem omfatter forslaget ikke.
Som forslaget fremstår, vil det betyde, at personer, der har klaret sig selv, indtil de får arbejde, fortsat selv skal klare udgifterne til afholdelse af ferie, mens de, der har modtaget kontanthjælp, har ret til hjælp.
Regeringen finder ikke, at det vil være hensigtsmæssigt, hvis alle kontanthjælpsmodtagere, der ikke har optjent betalt ferie, skulle kunne hente de manglende optjente beløb hos kommunerne.
Et skøn over udgifterne hertil viser, at et sådant tiltag vil betyde offentlige merudgifer i 300 mio. kroners-klassen.
Regeringen skal indstille, at B 38 forkastes.